
Ψήφισμα του Ευρωπαϊκού Κοινοβουλίου σχετικά με την τρέχουσα κατάσταση όσον αφορά την πρόταση για τη θέσπιση πολυετούς σχεδίου για το δυτικό απόθεμα σαφριδιού και για την αλιεία του αποθέματος αυτού (2011/2937(RSP))

Το Ευρωπαϊκό Κοινοβούλιο,

· λαμβάνοντας υπόψη την πρόταση της Επιτροπής προς το Συμβούλιο (COM (2009)0189) και το Άρθρο 37 της Συνθήκης ΕΚ, σύμφωνα με το οποίο κλήθηκε από το Συμβούλιο να γνωμοδοτήσει (C7- 0010/2009),  

· έχοντας υπόψη την ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο με τίτλο «Συνέπειες της έναρξης ισχύος της Συνθήκης της Λισαβόνας στις τρέχουσες διοργανικές διαδικασίες λήψης αποφάσεων» (COM(2009)0665),

· έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 43 παράγραφος 2,

· έχοντας υπόψη τη γνωμοδότηση της Ευρωπαϊκής Οικονομικής και Κοινωνικής Επιτροπής, που εκδόθηκε στις 17 Μαρτίου 2010
,

· έχοντας υπόψη τη θέση του που καθορίστηκε σε πρώτη ανάγνωση στις 23 Νοεμβρίου 2010 εν όψει της έγκρισης κανονισμού (ΕE) αριθ. …/2011 του Ευρωπαϊκού Κοινοβουλίου και του Συμβουλίου για τη θέσπιση πολυετούς σχεδίου για το δυτικό απόθεμα σαφριδιού και για την αλιεία του αποθέματος αυτού (COM(2009)0189 – C7-0010/2009 – 2009/0057(COD), 

· έχοντας υπόψη το ψήφισμά του της 25ης Φεβρουαρίου 2010 σχετικά με την Πράσινη Βίβλο για τη μεταρρύθμιση της Κοινής Αλιευτικής Πολιτικής (P7_TA (2010) 0039),

· έχοντας υπόψη την πρόσφατη πρόταση της Επιτροπής για κανονισμό του Ευρωπαϊκού Κοινοβουλίου και του Συμβουλίου για την κοινή αλιευτική πολιτική (COM(2011)425),

–
έχοντας υπόψη τις προφορικές ερωτήσεις προς την Επιτροπή και το Συμβούλιο σχετικά με την τρέχουσα κατάσταση όσον αφορά την πρόταση για τη θέσπιση πολυετούς σχεδίου για το δυτικό απόθεμα σαφριδιού και για την αλιεία του αποθέματος αυτού (B7-0023/2011, B7-0024/2011),

–
έχοντας υπόψη το άρθρο 115, παράγραφος 5 του Κανονισμού,

A.
λαμβάνοντας υπόψη ότι η Ευρωπαϊκή Ένωση, βάσει του σχεδίου εφαρμογής που εγκρίθηκε στην παγκόσμια διάσκεψη κορυφής των Ηνωμένων Εθνών στο Γιοχάνεσμπουργκ το 2002, δεσμεύτηκε να διατηρήσει ή να αποκαταστήσει τα αλιευτικά αποθέματα σε επίπεδα που να επιτρέπουν τη μέγιστη βιώσιμη απόδοση, με σκοπό να επιτευχθούν επειγόντως οι εν λόγω στόχοι που αφορούν τα εξαντλημένα αποθέματα και, όπου αυτό είναι δυνατόν, το αργότερο έως το 2015·

B.
λαμβάνοντας υπόψη ότι η Κοινή Αλιευτική Πολιτική, σύμφωνα με το άρθρο 2 του κανονισμού του Συμβουλίου (ΕΚ) αριθ. 2371/2002, της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της Κοινής Αλιευτικής Πολιτικής (ΚΑλΠ), έχει στόχο να διασφαλίζει την εκμετάλλευση των έμβιων υδρόβιων πόρων που παρέχει βιώσιμες οικονομικές, περιβαλλοντικές και κοινωνικές συνθήκες·

Γ.
λαμβάνοντας υπόψη ότι το δυτικό απόθεμα σαφριδιού είναι το σημαντικότερο από οικονομική άποψη απόθεμα σαφριδιού που απαντά στα ύδατα της Ένωσης·

Δ.
λαμβάνοντας υπόψη ότι τον Απρίλιο 2009 η Επιτροπή πρότεινε σχέδιο διαχείρισης (COM (2009)189) που βασίζεται στις προπαρασκευαστικές εργασίες στο Περιφερειακό Γνωμοδοτικό Συμβούλιο για τα πελαγικά αποθέματα και τις γνωμοδοτήσεις του Διεθνούς Συμβουλίου Εξερεύνησης της Θάλασσας (ICES) και της Επιστημονικής, Τεχνικής και Οικονομικής Επιτροπής Αλιείας (ΕΤΟΕΑ)·

E.
λαμβάνοντας υπόψη ότι τα πολυετή σχέδια αποτελούν τον ακρογωνιαίο λίθο της ΚΑλΠ και βασικό εργαλείο διατήρησης και θεσπίζουν τις γενικές διατάξεις που είναι απαραίτητες για την επιδίωξη των στόχων της ΚΑλΠ, και, κατά συνέπεια, θα εγκριθούν βάσει της συνήθους νομοθετικής διαδικασίας, σύμφωνα με το Άρθρο 43, παράγραφος 2 της ΣΛΕΕ·

ΣΤ.
λαμβάνοντας υπόψη ότι οι βιολογικές πληροφορίες για το δυτικό απόθεμα σαφριδιού δεν επαρκούν για πλήρη αξιολόγηση του αποθέματος· ωστόσο, η γνωμοδότηση της Επιστημονικής, Τεχνικής και Οικονομικής Επιτροπής Αλιείας (ΕΤΟΕΑ) αναφέρει ότι ένας κανόνας ελέγχου της αλίευσης, βασιζόμενος στην τάση που εμφανίζει η αφθονία ωών θα επέτρεπε τη βιώσιμη διαχείριση του αποθέματος·  λαμβάνοντας υπόψη ότι ο κανόνας ελέγχου της αλίευσης θα πρέπει να βασίζεται εξίσου στην προληπτική γνωμοδότηση που αφορά τις μέσες συνθήκες εισόδου στο απόθεμα και στα πρόσφατα συνολικά επιτρεπόμενα αλιεύματα, αναπροσαρμοσμένα με βάση συντελεστή που θα αντικατοπτρίζει τις τάσεις ως προς την αφθονία του αποθέματος, όπως μετράται μέσω της ωοτοκίας·

Ζ.
λαμβάνοντας υπόψη ότι ο καθορισμός και η κατανομή των αλιευτικών δυνατοτήτων στα πλαίσια της Κοινής Αλιευτικής Πολιτικής έχει άμεση επίπτωση στην κοινωνικοοικονομική κατάσταση των αλιευτικών στόλων των κρατών μελών, κυρίως δε των στόλων παράκτιας αλιείας μικρής κλίμακας·

H.
λαμβάνοντας υπόψη ότι το Συμβούλιο δεν μπορεί να διατηρήσει το δικαίωμα μονομερούς προσαρμογής των παραμέτρων που ορίζονται στην πρόταση για τον καθορισμό του συνόλου επιτρεπομένων αλιευμάτων, εφόσον αποτελούν καίρια συστατικά στοιχεία του προτεινόμενου μακροπρόθεσμου σχεδίου· 

Θ.
λαμβάνοντας υπόψη ότι το Κοινοβούλιο, στην θέση του κατά την πρώτη ανάγνωση, εισήγαγε κάποια ευελιξία για το Συμβούλιο στον τρόπο υπολογισμού της συνολικής αφαίρεσης, σύμφωνα με τους βασιζόμενους σε επιστημονικά δεδομένα κανόνες αλίευσης, με στόχο να διευκολύνει την εξεύρεση μιας συμβιβαστικής λύσης και να συμβάλει σε μια εποικοδομητική και θετική προσέγγιση σχετικά με αυτήν την νομοθετική πρωτοβουλία· 

Ι.
λαμβάνοντας υπόψη ότι οι βιολογικές αναφορές και παράμετροι που αποτελούν μέρος του κανόνα αλίευσης πρέπει να ακολουθούν τις πλέον πρόσφατες επιστημονικές συστάσεις και θα πρέπει να έχει τη δυνατότητα η Επιτροπή να εκδίδει κατ’ εξουσιοδότηση πράξεις σύμφωνα με το Άρθρο 290 της ΣΛΕΕ σε σχέση με τροποποιήσεις ορισμένων βιολογικών αναφορών και παραμέτρων ενσωματωμένων στον κανόνα αλίευσης και προκειμένου να είναι σε θέση να αντιδράσει πάραυτα σε αλλαγές·

1.
υπογραμμίζει ότι ο στόχος του σχεδίου είναι η διατήρηση της βιομάζας του δυτικού αποθέματος σαφριδιού σε επίπεδο που να εξασφαλίζει την βιώσιμη εκμετάλλευσή του, και η παροχή της υψηλότερης μακροπρόθεσμης απόδοσης·

2.
πιστεύει ότι ο κανόνας ελέγχου της αλίευσης θα πρέπει να βασίζεται εξίσου στην προληπτική γνωμοδότηση και στα πρόσφατα συνολικά επιτρεπόμενα αλιεύματα, αναπροσαρμοσμένα με βάση συντελεστή που θα αντικατοπτρίζει την πρόσφατη τάση ως προς την αφθονία του αποθέματος, όπως μετράται μέσω της ωοτοκίας·

3.
τονίζει ότι οι κανόνες ελέγχου της αλίευσης αποτελούν βασικά στοιχεία των πολυετών σχεδίων που πρέπει να αποφασισθούν στα πλαίσια της συνήθους νομοθετικής διαδικασίας·

4.
υπογραμμίζει ότι τα μακροπρόθεσμα σχέδια διαχείρισης που εφαρμόζονται σε όσο το δυνατόν περισσότερα αποθέματα ιχθύων είναι καίριας σημασίας για τη διατήρηση των ιχθυαποθεμάτων, όπως τόνισε η Ευρωπαϊκή Επιτροπή στην πρότασή της για μια μεταρρυθμισμένη Κοινή Αλιευτική Πολιτική·

5.
τονίζει ότι το υφιστάμενο διοργανικό αδιέξοδο πρέπει να επιλυθεί προς όφελος ενός βιώσιμου αποθέματος ιχθύων και προκειμένου να επιτραπεί στις αλιευτικές επιχειρήσεις ο καλύτερος προγραμματισμός των δραστηριοτήτων τους·

6.
παροτρύνει την Επιτροπή να αναλάβει περαιτέρω πρωτοβουλίες για την ενίσχυση του πολιτικού διαλόγου μεταξύ των τριών οργάνων προκειμένου να διευκρινισθούν οι αντίστοιχοι ρόλοι τους στη διαδικασία λήψης αποφάσεων και να επιλυθεί το θέμα της μελλοντικής δομής των πολυετών σχεδίων διαχείρισης· 

7.
παροτρύνει την Επιτροπή να δράσει τάχιστα ως ενδείκνυται και όπως έχει υποσχεθεί σε διάφορες ευκαιρίες προκειμένου να αποτραπούν άλλα διοργανικά αδιέξοδα σε σχέση με μελλοντικά μακροπρόθεσμα σχέδια διαχείρισης·

8.
παροτρύνει το Συμβούλιο να υποβάλει τη θέση του σχετικά με την πρόταση θέσπισης πολυετούς σχεδίου για το δυτικό απόθεμα σαφριδιού προκειμένου να είναι σε θέση το Κοινοβούλιο να αρχίσει τη δεύτερη ανάγνωσή του και να προχωρήσει με αυτόν τον φάκελο· 

9.
αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή προς ενημέρωση.

� ΕΕ C 354 της 28.12.2010, σ. 68.

